b'\n_START_ARTICLE_\nBenny Paret\n_START_SECTION_\nBoksekarriere\n_START_PARAGRAPH_\nParet boksede sine f\xc3\xb8rste professionelle kampe i hjembyen Santa Clara p\xc3\xa5 Cuba i midten af 1950\'erne. Efter en r\xc3\xa6kke sejre fik han kampe i hovedstaden Havanna og i 1958 et par kampe i New York. P\xc3\xa5 dav\xc3\xa6rende tidspunkt var der omfattende uroligheder i Cuba som f\xc3\xb8lge af den cubanske revolution, og urolighederne medf\xc3\xb8rte, at Paret i slutningen af 1958 flyttede permanent til USA, hvor han fortsatte karrieren._NEWLINE_Paret boksede et par t\xc3\xa6tte kampe mod amerikanske modstandere, hvor han vandt de fleste. Paret tabte et par t\xc3\xa6tte kampe i New York i marts og april 1959, men fik alligevel muligheden for at bokse i datidens boksemekka, Madison Square Garden, den 7. august 1959, hvor han tabte p\xc3\xa5 point til mexikaneren Gaspar Ortega. Afg\xc3\xb8relsen var dog st\xc3\xa6rkt kontroversiel, og de fleste ans\xc3\xa5 Paret som vinderen. Paret blev efter kampen lovet en kamp mod verdensmesteren Don Jordan, men m\xc3\xa5tte p\xc3\xa5 trods heraf bokse en r\xc3\xa6kke yderligere kampe._NEWLINE_I september 1959 m\xc3\xb8dte Paret i Puerto Rico den ubesejrede olympiske s\xc3\xb8lvmedaljevinder i letmellemv\xc3\xa6gt fra 1956 (og kommende verdensmester i letsv\xc3\xa6rv\xc3\xa6gt), puertoricaneren Jose Torres, og opn\xc3\xa5ede uafgjort. Paret opn\xc3\xa5ede herefter et par sejre i Madison Square Garden, inden han den 25. marts 1960 opn\xc3\xa5ede en kvalifikationskamp om VM-titlen. Kampen stod mod den rutinerede argentiner "Negro" Luis Federico Thompson. Efter en h\xc3\xa5rd kamp opn\xc3\xa5ede Paret uafgjort, men den generelle opfattelse var, at Paret havde vundet en smal sejr, og det var Paret, der fik chanchen for en VM-kamp mod Don Jordan._NEWLINE_Paret havde p\xc3\xa5 dette tidspunkt i sin karriere opn\xc3\xa5et ry som en h\xc3\xa5rdf\xc3\xb8r bokser, der modtog mange slag, men som ogs\xc3\xa5 var i stand til at give igen i de ofte lange og udmarvende kampe, som han boksede. VM-kampen mod Don Jordan blev bokset i Las Vegas Convention Center den 27. maj 1960 og Paret vandt VM-titlen p\xc3\xa5 point efter en h\xc3\xa5rd kamp.\n_START_SECTION_\nTid som verdensmester\n_START_PARAGRAPH_\nEfter at have vundet VM-titlen fra Don Jordan boksede Paret to kampe, hvor titlen ikke var p\xc3\xa5 spil. Den f\xc3\xb8rste mod Garnet Hart blev vundet, men i august 1960 tabte Paret en t\xc3\xa6t kamp p\xc3\xa5 point mod amerikaneren Denny Moyer i New York. Paret forsvarede dog sin VM-titel med succes, da han i december 1960 pointbesejrede Luis Frederico Thomson i en returmatch i Madison Square Garden. To m\xc3\xa5neder senere m\xc3\xb8dte Paret Gaspar Ortega, som Paret tidligere havde tabt en sn\xc3\xa6ver pointafg\xc3\xb8relse til. Paret var som verdensmester favorit til at besejre Ortega i returkampen, men Paret tabte overraskende igen til Ortega. Atter var der tale om en h\xc3\xa5rd og brutal kamp, hvor Paret modtog mange tr\xc3\xa6ffere._NEWLINE_I sit andet titelforsvar den 1. april 1961 satte Paret VM-titlen p\xc3\xa5 spil i Miami Beach mod den unge amerikaner Emile Griffith. Griffith havde blot 24 professionelle kampe bag sig mod Parets 46. Griffith viste sig for hurtig og smart for Paret, og Paret blev sl\xc3\xa5et ud i 13. omgang af kampen. Der blev dog hurtigt arrangeret en returmatch i New York, og Paret overraksende mange ved at vinde en kontroversiel pointsejr over Griffth, hvorved han genvandt verdensmesterskabet i welterv\xc3\xa6gt._NEWLINE_Paret var p\xc3\xa5 dav\xc3\xa6rende tidspunkt blot 24 \xc3\xa5r, men havde bokset 48 professionelle kampe p\xc3\xa5 7 \xc3\xa5r. Trods sit genvundne VM med en kontroversiel pointsejr havde Paret tabt 3 af de sidste fem kampe, og mange af Parets kampe i karrieren havde v\xc3\xa6ret brutale kampe, der var g\xc3\xa5et tiden ud. Paret og Parets manager mente dog, at der var grundlag for at g\xc3\xa5 en v\xc3\xa6gtklasse op til mellemv\xc3\xa6gt og udfordre verdensmesteren Gene Fullmer._NEWLINE_Blot to m\xc3\xa5neder efter den h\xc3\xa5rde kamp mod Griffith gik Paret i ringen mod Fullmer den 9. december 1961 i Las Vegas i en kamp om VM-titlen i mellemv\xc3\xa6gt. I en us\xc3\xa6dvanlig brutal kamp blev Paret stoppet af Fullmer i kampens 10. omgang efter at have modtaget utallige tr\xc3\xa6ffere til hovedet. Fullmer udtalte siden, at han aldrig havde ramt en anden bokser s\xc3\xa5 mange gange og med s\xc3\xa5 h\xc3\xa5rde st\xc3\xb8d._NEWLINE_Paret var dog fortsat verdensmester i welterv\xc3\xa6gt, og p\xc3\xa5 trods af den ublide medfart i kampen mod Fullmer, blev der kort efter arrangeret en titelkamp mod Emile Griffith.\n_START_SECTION_\nSidste kamp mod Emile Griffith\n_START_PARAGRAPH_\nKamp nr. tre mod Griffith fandt sted den 24. marts 1962, godt tre m\xc3\xa5neder efter Paret var blevet brutalt sl\xc3\xa5et ud af Gene Fullmer._NEWLINE_P\xc3\xa5 dav\xc3\xa6rende tidspunkt var boksning en meget popul\xc3\xa6r tv-sport i USA, og det amerikanske netv\xc3\xa6rk ABC sendte kampen live fra Madison Square Garden i New York p\xc3\xa5 programmet "Friday Night Sports"._NEWLINE_Interessen for kampen var stor, og der havde mellem bokserne v\xc3\xa6ret megen rivalisering, der ikke blev mindre af, at Paret p\xc3\xa5 et forudg\xc3\xa5ende pressem\xc3\xb8de udtalte sig h\xc3\xa5nligt over for Griffith, som han beskyldte for at v\xc3\xa6re maric\xc3\xb3n, en spansk betegnelse for "b\xc3\xb8sse". Homoseksualitet blandt sportsfolk - og s\xc3\xa6rlig blandt boksere - var i 1961 tabu, og Griffith reagerede voldsomt p\xc3\xa5 pressem\xc3\xb8det og m\xc3\xa5tte holdes tilbage for ikke fysisk at overfalde Paret._NEWLINE_Flere millioner amerikanere fulgte med p\xc3\xa5 tv under kampen, hvor de blev vidner til atter en h\xc3\xa5rd kamp mellem de to boksere. Det lykkedes Paret at sende Griffith i gulvet i 6. omgang af kampen, og da omgangen var slut, vrikkede Paret med hoften og sendte kys i retning mod Griffith, hvilket kunne tolkes som atter en h\xc3\xa5nlig hentydning til Griffiths p\xc3\xa5st\xc3\xa5ede homoseksualitet. Griffith kom dog tilbage i kampen, og i kampens 12. omgang blev Paret presset ind i et ringhj\xc3\xb8rne. P\xc3\xa5 dav\xc3\xa6rende tidspunkt var bokseringens hj\xc3\xb8rner ikke afsk\xc3\xa6rmet som i dag, hvilket muliggjorde at Paret blev fanget med hovedet og overkroppen mellem tovene i hj\xc3\xb8rnet, og uden mulighed for at g\xc3\xa5 i gulvet overd\xc3\xa6ngede Griffith Paret med en r\xc3\xa6kke hurtige, men h\xc3\xa5rde tr\xc3\xa6ffere, inden kamplederen Ruby Goldstein fik stoppet kampen._NEWLINE_Det ansl\xc3\xa5s, at Paret blev ramt h\xc3\xa5rdt mindst 18 gange i hovedet, inden han bevidstl\xc3\xb8s sank om p\xc3\xa5 canvassen. Paret v\xc3\xa5gnede aldrig op igen og d\xc3\xb8de 10 dage senere p\xc3\xa5 et hospital p\xc3\xa5 Manhattan af de skader i hjernen, som han p\xc3\xa5drog sig under kampen.\n_START_SECTION_\nEfterspil\n_START_PARAGRAPH_\nDen brutale afslutning p\xc3\xa5 kampen og Parets d\xc3\xb8d gjorde et stort indtryk i USA, hvor boksning fra slutningen af 1950\'erne havde v\xc3\xa6ret en popul\xc3\xa6r sport p\xc3\xa5 TV-kanalerne. ABC stoppede sine popul\xc3\xa6re boksetransmissioner, og de \xc3\xb8vrige tv-netv\xc3\xa6rk fulgte hurtigt efter. New Yorks guvern\xc3\xb8r Nelson Rockefeller nedsatte en kommission, der skulle kulegrave sikkerheden i boksning, og mulighederne for et forbud mod boksesporten. Der blev fremsat massiv kritik af kamplederen for ikke at have stoppet kampen tidligere. Kampleder Ruby Goldstein var dog en rutineret kampleder, der tidligere var blevet kritiseret for at stoppe kampene for tidligt. Ogs\xc3\xa5 New Yorks boksekommission New York State Athletic Commission blev kritiseret kraftigt for at have ladet Paret g\xc3\xa5 i ringen s\xc3\xa5 kort tid efter nederlaget til Fullmer._NEWLINE_Kritikken opstod p\xc3\xa5 et kritisk tidspunkt i boksesporten, da der netop \xc3\xa5ret forinden var faldet dom i en sag mod gangsteren Frankie Carbo (ogs\xc3\xa5 kendt som "Bokse-tsaren"), der havde afsl\xc3\xb8ret, at mafiaen i vidt omfang kontrollerede amerikansk professionel boksning, og at en r\xc3\xa6kke kampe var fiksede._NEWLINE_Benny "Kid" Paret blev begravet p\xc3\xa5 Saint Raymond\'s Cemetery i The Bronx i New York City.'